Skieter brand los op Russiese skoolSkool No88 in Izjewsk, Rusland. (Foto: Twitter) Minstens 13 mense, verskeie van hulle kinders, is dood nadat ŉ gewapende man Maandag op ŉ skool in die sentrale Russiese stad Izjewsk losgebrand het. Vanoggend se aanval het die lewens van minstens ses volwassenes, onder wie veiligheidswagte en onderwysers, sowel as die lewens van sewe leerders geëis. Die skieter het volgens Rusland se ondersoekkomitee na afloop van die voorval sy eie lewe geneem. Minstens 20 ander is tydens die skietery gewond. Ondersoekers het bevestig dat die skieter ŉ swart top met Nazi-simbole en ŉ klapmus gedra het toe hy skool No88 in Izjewsk binnegestap het. Hy het egter geen identiteitsdokument by hom gehad nie. BBC berig die skieter is ŉ oudleerder van die skool. Volgens die Russiese ministerie van gesondheid is “14 ambulansspanne” sedertdien na die toneel ontbied om gewondes te hulp te snel. Ontstellende video’s van angsbevange kinders en onderwysers in die skool word intussen op sosiale media versprei. Die aanval volg enkele ure nadat ŉ man by ŉ indiensnemingsentrum in Siberië losgebrand en ŉ werwingsbeampte ernstig gewond het. Izjewsk, ŉ stad met ongeveer 630 000 mense, is die streekhoofstad van Rusland se Udmurt Republiek, en is ongeveer ŉ duisend kilometer oos van Moskou geleë. Alexander Brechalov, streeksgoewerneur, het reeds ’n routydperk tot 29 September aangekondig. Pres. Wladimir Poetin se woordvoerder het intussen gesê die president veroordeel dié “onmenslike terreuraanval”. Die aanval in Izjewsk is die jongste in ŉ vlaag skoolskietvoorvalle die afgelope jare in Rusland. Dít terwyl die land verontrus is oor Poetin se pogings om tienduisende mans te mobiliseer om in Oekraïne te gaan veg. Rusland se laaste groot skoolskietery was in April, toe ŉ gewapende man in ŉ kleuterskool in die sentrale Ulyanovsk-streek losgebrand het. Die skietery het die lewens van ŉ onderwyser en twee kinders geëis. Die skieter het hom in daardie voorval ook self om die lewe gebring. Bronne: AFP, BBC It is reported that the shooting at the Izhevsk school continues. pic.twitter.com/uMJUjki8ag — Rendeiros#Silva (@rendeiro_silva) September 26, 2022